送少卿奉使淮西
作者：方岳
朝代：宋

paragraphs: 金兵據城堅如石，韃人入關平如席。
秋高塞上沙草愁，夜半軍中羽書急。
符麟留鑰漢宗姓，風鶴爲兵謝安姪。
貔貅野宿日增竈，鼪鼯陸梁夜鳴鏑。
肯携金印問錢穀，盍上玉堂調筆墨。
時平書生坐迂闊，氣蓋廷臣工激直。
煙塵所喜毛髮青，冰雪其清肝膽白。
朱雀橋深橘香美，白鷺洲寒荻花濕。
我所思兮丁令威，欲往從之語胸臆。